
Тематски округли столови о територијалној стратегији урбаног подручја града Врања

У Регионалном иновационом стартап центру почели су тематски округли столови, као део процеса израде територијалне стратегије, у оквиру програма ЕУ Интегра - Подршка ЕУ интегралном територијалном развоју. Том приликом, присутне је поздравио градоначелник Врања др Слободан Миленковић и истакао задовољство због наставка израдe Територијалне стратегије урбаног подручја града Врања, започете почетком ове године. ,,Тематски округли столови представљају важну фазу у процесу израде стратегије. Анализа која ће бити представљена показује да Врање има велике потенцијалe за даљи развој. Богато културно и природно наслеђе, развијени туристички потенцијали, као и индустријска традиција и повољан географски положај, представљају значајне предности на којима можемо даље да градимо развој. Истовремено, свесни смо и изазова, од демографских кретања и одласка становништва, преко инфраструктурних ограничења и недостатка зелених површина, до потребе за јачањем локалне економије и бољим повезивањем града и села. Управо зато су ови тематски округли столови важни. Њихова основна идеја је да са ширим кругом локалних експерата и релевантних актера продискутујемо и додатно унапредимо предлог анализе стања и потреба, да заједно проверимо налазе, али и да их допунимо новим подацима и искуствима из праксе“, рекао је градоначелник. Присутнима се обратио и Виктор Вељовић, менаџер за развој капацитета у делу програма ЕУ Интегра, који спроводи УНОПС. ,,Кроз овај програм настављамо да јачамо капацитете локалних самоуправа за планирање и спровођење интегралног и одрживог територијалног развоја, надовезујући се на резултате остварене кроз програм ЕУ ПРО Плус. Овакав приступ усмерен је на урбана и функционална подручја, са циљем да се њихови потенцијали боље искористе, да се одговори на кључне изазове и потребе грађана и дефинишу јасни развојни приоритети“, истакао је Вељовић.

Програм ЕУ Интегра, кроз компоненту коју спроводи УНОПС, пружа техничку подршку за израду територијалних стратегија за десет територија широм Србије, међу којима је и град Врање. Циљ је да се унапреде капацитети локалних самоуправа за планирање и спровођење интегралног и одрживог територијалног развоја. Током два дана, учесници округлих столова ће дискутовати о темама урбане обнове и регенерације, зелених и плавих улагања, економског развоја, друштвеног благостања и управљања развојем.

